b'\n_START_ARTICLE_\nFlora (Ticianas)\n_START_SECTION_\nApie paveiksl\xc4\x85\n_START_PARAGRAPH_\nPaveikslas pirm\xc4\x85 kart\xc4\x85 pamin\xc4\x97tas 1641 m. parduotas ispano Alfonso Lopez (Pary\xc5\xbeiuje ar Amsterdame). Tolimesn\xc4\x97 paveikslo istorija ne\xc5\xbeinoma iki XVIII a., kai jis buvo pamin\xc4\x97tas imperatori\xc5\xa1kojoje kolekcijoje Vienoje. Buvo manoma, kad jis ten pateko su erchercogo Leopoldo Vilhelmo kolekcija i\xc5\xa1 Amsterdamo, bet tai ma\xc5\xbeai tik\xc4\x97tina. \xc5\xa0is paveikslas neminimas erchercogo kolekcijos sura\xc5\xa1yme ir jo n\xc4\x97ra 1660 m. paveiksle su kitais erchercogo garsiais tur\xc4\x97tais k\xc5\xabriniais, kur\xc4\xaf nutap\xc4\x97 Davidas Tenirsas Jaunesnysis. 1781 m. paveikslas kataloguotas ir klaidingai priskirtas Palmos Vyresniojo rankai su versija, kad jame vaizduojama Palmos dukt\xc4\x97 Violant\xc4\x97. 1793 m. paveikslas pateko \xc4\xaf Ufici\xc5\xb3 galerij\xc4\x85 Florencijoje k\xc5\xabrini\xc5\xb3 apsikeitimo su imperatori\xc5\xa1kosiomis kolekcijomis Vienoje metu._NEWLINE_N\xc4\x97ra tikra, kas vaizduojama paveiksle. Pasak Ufici\xc5\xb3 galerijos gido, tai vedybinis portretas, kuriame vaizduojama jauna nuotaka. XX a. prad\xc5\xbeioje daugelis tyrin\xc4\x97toj\xc5\xb3 man\xc4\x97, kad tai Venecijos kurtizan\xc4\x97s erotizuotas ir idealizuotas vaizdinys. Pavadinimas \xe2\x80\x9eFlora\xe2\x80\x9c buvo priskirtas v\xc4\x97liau. Graik\xc5\xb3 deiv\xc4\x97s Floros simboliais gal\xc4\x97t\xc5\xb3 b\xc5\xabti moters rankoje laikomos g\xc4\x97l\xc4\x97s, tarp kuri\xc5\xb3 atpa\xc5\xbe\xc4\xafstamos: ro\xc5\xbe\xc4\x97, jazminas ir na\xc5\xa1lait\xc4\x97, kurias moteris tarsi si\xc5\xablo nematomam paveikslo veik\xc4\x97jui. Gali b\xc5\xabti, kad Ticianas portrete pavaizdavo savo tuomet meilu\xc5\xbe\xc4\x99 ir v\xc4\x97liau \xc5\xbemon\xc4\x85 \xc4\x8ce\xc4\x8dilij\xc4\x85. Tai neb\xc5\xabt\xc5\xb3 ne\xc4\xafprasta, pavyzd\xc5\xbeiui, v\xc4\x97liau Rembrantas bent tris kartus deiv\xc4\x97s Floros \xc4\xafvaizdyje pavaizdavo savo \xc5\xbemon\xc4\x85 Saskij\xc4\x85. Antra vertus, kit\xc5\xb3 deiv\xc4\x97s Floros atribut\xc5\xb3 \xe2\x88\x92 g\xc4\x97li\xc5\xb3 plaukuose ir g\xc4\x97l\xc4\x97tos suknel\xc4\x97s \xe2\x88\x92 Ticiano paveiksle n\xc4\x97ra. _NEWLINE_Paveikslas datuojamas sukurtas apie 1520 m. Jo stilius \xc5\xbeenkliai brandesnis u\xc5\xbe 1514 m. Ticiano sukurt\xc4\x85 paveiksl\xc4\x85 \xe2\x80\x9eDangi\xc5\xa1koji ir \xc5\xbeemi\xc5\xa1koji meil\xc4\x97\xe2\x80\x9c. Paveikslas bendrai gali b\xc5\xabti laikomas tobulo moteri\xc5\xa1ko gro\xc5\xbeio ir eroti\xc5\xa1kumo vaizdiniu, kurio tradicij\xc4\x85 Venecijos dail\xc4\x97je prad\xc4\x97jo D\xc5\xbeord\xc5\xbeon\xc4\x97 su portretu \xe2\x80\x9eLaura\xe2\x80\x9c. Kitas tik\xc4\x97tinas \xc4\xafkv\xc4\x97pimo \xc5\xa1altinis yra antikin\xc4\x97s Veneros statulos tipas Venus Genetrix. Abiejuose \xc5\xa1iuose k\xc5\xabriniuose moteris vaizduojama nuoga viena kr\xc5\xabtimi. Pa\xc5\xbeym\xc4\x97tina, kad \xe2\x80\x9eFloros\xe2\x80\x9c paveikslo moters kair\xc4\x97s rankos pir\xc5\xa1tai sudaro V raid\xc4\x99, kas gal\xc4\x97t\xc5\xb3 nurodyti lotyni\xc5\xa1kus \xc5\xbeod\xc5\xbeius Virtus (doryb\xc4\x97) arba Venus (Venera).'